Mabe en Kodwa het vrywillig bedank, sê ANCZizi Kodwa. Foto: ANA Die ANC het Dinsdag aangevoer sy woordvoerders Zizi Kodwa en Pule Mabe het vrywillig bedank ná bewerings van onbehoorlike gedrag. Maroela Media het vroeër berig aldus EWN en News24 het die ANC se nasionale werkskomitee (NWK) die besluit geneem om Kodwa en Mabe uit hul amp te verwyder. Die party meen glo die twee beamptes kan nie namens die party praat terwyl dié storm om hul koppe woed nie. Dit het die afgelope naweek aan die lig gekom het dat ŉ vrou beweer Kodwa, waarnemende ANC-woordvoerder en hoof van die presidensie in die ANC, het haar verkrag. Sy beweer ook dat Kodwa ŉ vrou seksueel aangerand en twee vroue bedwelm het. Kodwa het die bewerings teen hom ontken en voer aan die beskuldigings word bloot gemaak vir politieke gewin. Kodwa het as woordvoerder opgetree nadat Mabe in Desember verlede jaar op spesiale verlof geplaas is nadat sy persoonlike assistent hom van seksuele teistering beskuldig het. Mabe se 26-jarige assistent beweer hy het haar by minstens twee geleenthede seksueel geteister en dat hul werkverhouding versuur het toe sy hom weggewys het. Sy beweer haar postitel is gevolglik verlaag en haar salaris is verminder. ŉ Interne dissiplinêre ondersoek teen Mabe het hom onskuldig bevind, maar die strafregtelike ondersoek deur die polisie na die saak is steeds aan die gang. Dakota Legoete, waarnemende nasionale woordvoerder van die party, het egter Dinsdag in ŉ verklaring aangevoer Kodwa en Mabe het die party versoek om vrywillig uit te tree terwyl die sake voortduur en die NWK het dit só aanvaar. “Hulle bly lede van die nasionale uitvoerende komitee,” het hy bygevoeg.